五月廿八日雨後
作者：孔武仲
朝代：宋

paragraphs: 黄昏雨一雨，稍覺襟袖凉。
中宵如河決，浩渺不可當。
浮雲合四溟，無復窺神光。
門巷失舊徑，北鄰有頽墻。
恐地俱蟄龍，難安三尺床。
閽人亟來告，客土壞溝防。
坐此不疏達，漸漬室與堂。
我迷忽復悟，豈暇立徬徨。
荷鍤裒衆力，畚土逾百筐。
坎窗快不隔，飛流復湯湯。
中庭燥如舊，漠漠蘭芷香。
廼知天下事，壅塞成疽瘡。
决水復不難，吾有扁鵲方。